Κρατική ενίσχυση

C 25/95 (ex NN 101/94)

Ιταλία

(Άρθρα 87 έως 89 της συνθήκης για την ίδρυση της Ευρωπαϊκής Κοινότητας)

Ανακοίνωση της Επιτροπής στο πλαίσιο του άρθρου 88 παράγραφος 2 της συνθήκης ΕΟΚ σχετικά με τις ενισχύσεις που η Ιταλία σκόπευε να χορηγήσει στο γεωργικό τομέα

(Παραγωγή καννάβεως)

(2001/C 299/03)

Με την κατωτέρω επιστολή, η Επιτροπή ενημέρωσε τις ιταλικές αρχές σχετικά με την απόφαση της για την περάτωση της διαδικασίας που προβλέπεται στο άρθρο 88 παράγραφος 2 της συνθήκης.

"Με την επιστολή της 3ης Μαρτίου 1994, που καταχωρήθηκε στις 13 Μαρτίου 1994, η Μόνιμη Αντιπροσωπεία της Ιταλίας στην Ευρωπαϊκή Ένωση κοινοποίησε στην Επιτροπή το κείμενο μιας διεπαγγελματικής συμφωνίας που αφορά το σχετικό προϊόν.

Με την επιστολή της 11ης Μαΐου 1994, η Επιτροπή ζήτησε συμπληρωματικές πληροφορίες οι οποίες διαβιβάσθηκαν από τις ιταλικές αρχές με την επιστολή της 11ης Αυγούστου 1994.

Με την επιστολή της 27ης Ιουλίου 1995, η Επιτροπή ανακοίνωσε στην Ιταλία την απόφασή της να κινήσει τη διαδικασία που προβλέπεται στο άρθρο 88 παράγραφος 2 της συνθήκης έναντι των μέτρων ενίσχυσης που προβλέπονται από την εν λόγω συμφωνία.

Η Επιτροπή κάλεσε τα άλλα κράτη μέλη και τους ενδιαφερόμενους να υποβάλουν τις παρατηρήσεις τους σχετικά με την εν λόγω ενίσχυση, αλλά δεν έλαβε καμία ανακοίνωση για το θέμα αυτό.

Μέτα την κίνηση της διαδικασίας, με την επιστολή της 13ης Σεπτεμβρίου 1995, οι ιταλικές αρχές πληροφόρησαν την Επιτροπή ότι κατά την ημερομηνία της επιστολής η δημόσια διοίκηση δεν είχε εκδώσει καμία επίσημη διάταξη χορήγησης ή πληρωμής της ενίσχυσης στους ενδιαφερόμενους γεωργούς ούτε στην εθνική ένωση καλλιεργητών ζαχαρότευτλων που έιναι ο δικαιούχος οργανισμός όσον αφορά την εν λόγω ενίσχυση και ότι το πρόγραμμα το οποίο είχε δημιουργηθεί με αυτόνομο τρόπο και χωρίς καμία δημόσια ενίσχυση δεν είχε υλοποιηθεί διότι αφορούσε μόνο 42 επιχειρήσεις των οποίων η παραγωγή δεν είχε μεταποιηθεί. Σύμφωνα με τη γνώμη των ιταλικών αρχών, από τα στοιχεία αυτά προκύπτει ότι η διαδικασία που κινήθηκε όσον αφορά τη σχετική ενίσχυση δεν είχε λόγο ύπαρξης εφόσον καμία ενίσχυση δεν χορηγήθηκε για το πρόγραμμα το οποίο εξάλλου δεν υλοποιήθηκε.

Με την επιστολή της 16ης Δεκεμβρίου 1999, η Επιτροπή κάλεσε τις ιταλικές αρχές να επιβεβαιώσουν ότι καμία ενίσχυση δεν χορηγήθηκε για το σχετικό μέτρο και επίσης να επαναλάβουν τη δέσμευσή τους να μην χορηγήσουν ενίσχυση στο μέλλον για την εν λόγω πρωτοβουλία, και συνεπώς να αποσύρουν την κοινοποίηση. Με την επιστολή της 21ης Ιανουαρίου 2002, οι ιταλικές αρχές επιβεβαίωσαν το περιεχόμενο της επιστολής της 13ης Σεπτεμβρίου 1995 και επιβεβαίωσαν επίσης ότι δεν χορηγήθηκε καμία δημόσια ενίσχυση για την εν λόγω πρωτοβουλία. Στην ίδια επιστολή, οι ιταλικές αρχές επιβεβαίωσαν τη δέσμευσή τους να μην χρηματοδοτήσουν το σχετικό σχέδιο στο μέλλον. Σύμφωνα με τις εν λόγω αρχές, η δέσμευση αυτή ισοδυναμεί με ανάκληση της απόφασης του CIPE της 30ής Νοεμβρίου 1995 η οποία περιλαμβάνει επίσης άλλες διατάξεις. Σύμφωνα με τις ιταλικές αρχές, μπορεί να θεωρηθεί ότι η κοινοποίηση έχει αποσυρθεί.

Λαμβανομένων υπόψη των ανωτέρω, η Επιτροπή διαπιστώνει ότι δεν είναι πλέον αναγκαίο να αποφανθεί σχετικά με το εάν είναι συμβιβάσιμες οι προβλεπόμενες ενισχύσεις με την κοινή αγορά στο κοινοποιηθέν σχέδιο και πληροφορεί την Ιταλία με την παρούσα επιστολή για την μη έκδοση απόφασης.".